Mwɔnɛ ɔ, ajuama bɔmi he níhi pɔhe ngɛ je ɔ mi. * A ma nyɛ maa na ngɛ níhi a jua tsɛmihi, he dlamihi, sɛnihi, lahi, womi tɛtlɛɛhi, TV nɔ ní peemihi, kɛ video nɔ fiɛmihi a mi. A ma nyɛ maa na hu ngɛ mobile phone kɛ Internet ɔ nɔ. Nihi fuu nɛ tɔmi ko ngɛ ajuama bɔmi he níhi a he. Mwɔnɛ ɔ, nihi kɛ ajuama bɔmi he níhi ngɛ ní tsue wawɛɛ ngɛ hehi fuu pe be ko nɛ be ɔ.—Hyɛ daka nɛ e yi ji, “Anɔkualehi Nɛ Kɔɔ Ajuama Bɔmi He Níhi A He.”
Jehanɛ se hu ɔ, ajuama bɔmi he níhi a hɛ mi ngɛ tsakee. Ní Lelɔ Kpanaa Gail Dines ngma ke: “Mwɔnɛ ɔ, ajuama bɔmi he fonihi nɛ a ngɛ pee ɔ ngɛ tai wawɛɛ nitsɛ, nɛ enɛ ɔ ha nɛ ajuama bɔmi he fonihi nɛ be ko nɛ be ɔ, nihi buu mɛ kaa a ngɛ tai ɔ ba pee nɔ́ ko nɛ pɔhe wawɛɛ, nɛ nihi nɛ tɔmi ko ngɛ he hu.”
Kɛ o susu kɛɛ? Anɛ ajuama bɔmi he níhi nɛ nihi kɛ a he woɔ mi ɔ ji ní peepeehi nɛ yi nɔ awi nɛ a kɛ jeɔ hɛja kɛkɛ, aloo e ji duɔ nɛ gbeɔ nɔ, aloo e ji nɔ́ ko nɛ e yi nɔ awi tsɔ lo? Yesu de ke: “Tso kpakpa a, yiblii kpakpa nɛ e woɔ, nɛ tso yaya hu woɔ yiblii yaya.” (Mateo 7:17) Mɛni yiblii ajuama bɔmi he níhi woɔ? Loko wa ma ha sane bimi nɛ ɔ heto ɔ, nyɛ ha nɛ wa susu sane bimi komɛ nɛ a he hia nɛ kɔɔ ajuama bɔmi he níhi a he ɔ he nɛ waa hyɛ.
Mɛni blɔ nɔ ajuama bɔmi he níhi yeɔ nɔ awi ngɛ?
NƆ́ NƐ NÍ LELI DE: Níhi a mi hlali kɛ juɛmi he ní kaseli komɛ tsɔɔ kaa ajuama bɔmi he fonihi a hyɛmi, aloo e he ní kanemi tlɔɔ nɔ he kaa bɔnɛ tsopa yaya kɛ nítsumi hu tlɔɔ nɔ he ɔ.
Brian * nɛ Internet nɔ ajuama bɔmi he fonihi a hyɛmi tlɔ e he ɔ de ke: “Nɔ́ ko nɔ́ ko nyɛ we nɛ e tsi ye nya nɛ ma kpa. I nyɛ we ma pee ye he nɔ́ ko. Ye he doɔ blibliibli nɛ ye yi yeɔ mi. I bɔ mɔde kaa ma kpa, se ngɛ jeha babauu se ɔ, i nyɛ we.”
Behi fuu ɔ, nihi nɛ a kɛ a he woɔ ajuama bɔmi he níhi a mi ɔ laa a ní peepee ɔ nɔ. A peeɔ níhi ngɛ kɔkɔɔmi nɛ a sisiɔ nɔ. E be nyakpɛ kaa a ti nihi fuu yuɔ a he ngɛ nihi a he, zo peeɔ mɛ, a peeɔ yeyeeye, a haoɔ, nɛ a mi mi fuɔ mlamlaamla. Be komɛ a mi po ɔ, e peeɔ mɛ kaa a gbe a he. Serge nɛ e gblaa bɔmi nami he fonihi kɛ pueɔ e mobile phone nɔ daa ligbi ɔ de ke: “Imi nitsɛ ye he pɛ nɛ i susuɔ, nɛ i pee yeyeeye. I nuɔ he kaa se nami ko be ye he, ye he nile fiaa mi kpa, nɔ ko susuu we ye he, nɛ i be nyɛe ma kpa níhi kaa jã a hyɛmi. Zo gbe mi wawɛɛ, nɛ i ye gbeye kaa ma ha nɛ nɔ ko nɛ e ye bua mi.”
Ke o hɛ gba bɔmi nami he foni nɔ kɛkɛ po ɔ, e ma nyɛ ma ye mo awi. Ní Lelɔ Kpanaa Judith Reisman ji kuu ko nɛ hlaa ajuama bɔmi he níhi a mi ɔ nya dalɔ. E de ngɛ U.S. Mlaa Womi Kpe ɔ hɛ mi ke: “Ajuama bɔmi he fonihi a hyɛmi tlɔɔ nɔ juɛmi mi, nɛ e puɛɔ juɛmi ɔ. Ke nɔ ɔ hii si ɔ, si kake too ɔ, e kaiɔ nɔ́ nɛ e hyɛ ɔ, nɛ e yee kɛ haa nɔ ɔ kaa e ma je e juɛmi kɛ je nɔ́ nɛ e hyɛ ɔ nɔ.” Susan nɛ e ye jeha 19 nɛ e kɛ e he wo ajuama bɔmi he fonihi a hyɛmi mi ngɛ Internet ɔ nɔ ɔ de ke: “Fonihi nɛ i hyɛɔ ɔ tlɔ ye juɛmi mi. Ke i hii si si kake too ɔ, foni ɔmɛ baa ye juɛmi mi. E peeɔ mi kaa nɔ́ nɛ i be nyɛe ma je ye juɛmi kɛ je nɔ.”
NƆ́ NƐ E SA KAA WA KADI: Ajuama bɔmi he níhi peeɔ nihi nyɔguɛ nɛ e yeɔ mɛ awi.—2 Petro 2:19.
Mɛni blɔ nɔ lɛ ajuama bɔmi he níhi yeɔ wekuhi awi ngɛ?
NƆ́ NƐ NÍ LELI DE: “E puɛɔ nihi kɛ a yihi, kɛ wekuhi a kpɛti.”—The Porn Trap, nɛ Wendy kɛ Larry Maltz ngma.
Ajuama bɔmi he níhi puɛɔ gba si himi mi he piɛɛli kɛ weku mi bimɛ a kpɛti
E puɛɔ huɛ bɔmi kɛ suɔmi nɛ ngɛ nɔ kɛ e yo a kpɛti ɔ, nɛ a he we a sibi yi.—Abɛ 2:12-17.
E haa nɛ nɔ foɔ lɛ pɛ e nɔ́ mi, nɛ e kɛ e huno aloo e yo sɛɛ we ní, nɛ e bua jɔɛ e yo aloo e huno he hu.—Efesobi 5:28, 29.
E haa nɛ nɔ susuɔ bɔmi nami mi ní peepee yayahi a he nɛ e náa jamɛ a ní peepee ɔmɛ he akɔnɔ.—2 Petro 2:14.
E haa nɛ nihi nyɛɔ a gba si himi mi he piɛɛli a nɔ konɛ a kɛ mɛ nɛ ná bɔmi kaa bɔnɛ a naa ngɛ fonihi nɛ a hyɛɔ mi ɔ.—Efesobi 5:3, 4.
E haa nɛ nihi a bua jɔɛ a yihi kɛ a hunomɛ a he, nɛ a puɛɔ gba.—Mateo 5:28.
Baiblo ɔ wo gba si himi mi he piɛɛli he wami kaa a ye ‘anɔkuale nɛ a ko je a sibi a se.’ (Malaki 2:16) Anɔkuale nɛ a yi ngɛ gba si himi mi ɔ ma nyɛ ma puɛ gba si himi, nɛ e kɛ gba mi pomi hu ma nyɛ maa ba. Gba mi pomi yeɔ bimɛ awi.
Ajuama bɔmi he níhi yeɔ jokuɛwi awi. Brian, nɛ a tu e he munyu kɛ sɛ hlami ɔ de ke: “Benɛ i ye jeha nyɔngma a, i ju si nɛ i ya hyɛ ye papaa womi ko nɛ ajuama bɔmi he fonihi ngɛ mi. I bɔni foni nɛ ɔmɛ hyɛmi ngɛ laami mi. I li nɔ́ heje nɛ ye bua jɔ jamɛ a foni ɔmɛ a he. Nɔ́ nɛ ɔ tlɔ ye he kɛ ya si benɛ i wa.” Níhi a mi hlami tsɔɔ kaa ke jokuɛwi hyɛ ajuama bɔmi he fonihi ɔ, e haa nɛ a bɔmi nami akɔnɔ teɔ si be mi nɛ a wɛ, nɛ lɔɔ haa nɛ a suɔ kaa a kɛ nihi fuu nɛ ná bɔmi, a tuaa nihi abonua, nɛ ke a kɛ nihi ná we bɔmi ɔ, a he jɔɛ mɛ.
NƆ́ NƐ E SA KAA WA KADI: Ajuama bɔmi he níhi puɛɔ nihi kɛ a suɔli a kpɛti, nɛ nyagbenyagbe ɔ, e haa nɛ nihi yeɔ tsui.—Abɛ 6:27.
Mɛni Baiblo ɔ deɔ ngɛ ajuama bɔmi he níhi a he?
MAWU MUNYU Ɔ DE KE: “Lɔɔ he ɔ, je nɛ ɔ mi akɔnɔ níhi nɛ haoɔ nyɛ, yo kɛ nyumu yakayaka fiɛmi, mu ní tsumi, mi mi la, akɔnɔ yaya, kɛ hɛ tsumi nɛ ngɛ kaa amaga jami ɔ, nyɛɛ gbe.”—Kolosebi 3:5.
Ngɛ e kpiti pomi mi ɔ, Yehowa * Mawu sume ajuama bɔmi he níhi kulaa. Pi kaa Yehowa ngɛ munyu tue kɛ ngɛ bɔmi nami sie. Yi mi tomi heje nɛ Yehowa bɔ wɔ nɛ e kɛ bɔmi nami he akɔnɔ wo wa mi ɔ ji, nɛ́ nihi kɛ a yihi nɛ a ná a sibi a he bua jɔmi, nɛ a su a sibi a he gbagbanii, konɛ a fɔ bimɛ.—Yakobo 1:17.
Lɛɛ mɛni heje mɔ nɛ wa ma nyɛ ma de ke Yehowa sume ajuama bɔmi he níhi ɔ? Mo susu ní komɛ a heje nɛ e sume ɔ he nɛ o hyɛ:
E le kaa ajuama bɔmi he níhi ma nyɛ maa ye nɔ awi.—Efesobi 4:17-19.
E suɔ wɔ nɛ e suɔ kaa e maa po wa he piɛ kɛ je níhi nɛ ma nyɛ maa ye wɔ awi ɔ a he.—Yesaya 48:17, 18.
Yehowa suɔ kaa e maa po gba si himi mi he piɛɛli kɛ wekuhi a he piɛ.—Mateo 19:4-6.
E suɔ kaa wa je mi bami he nɛ tsɔ, nɛ́ wa ko pee níhi nɛ maa hao ni kpahi.—1 Tesalonikabi 4:3-6.
E suɔ nɛ waa kɛ wa fɔmi ní ɔmɛ nɛ tsu ní ngɛ blɔ kpakpa nɔ.—Hebribi 13:4.
Yehowa le kaa ajuama bɔmi he níhi puɛɔ nɔ juɛmi, nɛ e haa nɔ foɔ lɛ pɛ e nɔ́ mi kaa bɔnɛ Satan peeɔ ɔ.—1 Mose 6:2; Yuda 6, 7.
NƆ́ NƐ E SA KAA WA KADI: Ajuama bɔmi he níhi puɛɔ huɛ bɔmi nɛ ngɛ nihi kɛ Mawu a kpɛti ɔ.—Romabi 1:24.
Se Yehowa mi mi sãa lɛ ngɛ nihi nɛ a suɔ kaa a yu a he ngɛ ajuama bɔmi he níhi a he ɔ he. Baiblo ɔ de ke: ‘Yehowa naa mɔbɔ; e mi mi hi. E muklii mi fu we mla, se e mɔbɔ nami ɔ mohu hiɛ babauu. Ejakaa e le wa bɔ su; e le kaa zu kɛkɛ ji wɔ.’ (La 103:8, 14) E ngɛ nihi nɛ a baa a he si ɔ nine fɔe nɛ a ba e ngɔ konɛ ‘e na mɛ mɔbɔ, nɛ a ná dloomi nɛ maa ye bua mɛ ngɛ be nɛ sa mi.’—Hebribi 4:16; hyɛ munyu nɛ e yi ji, “Bɔnɛ Nɔ Ko Ma Plɛ Kɛ Kpa Ajuama Bɔmi He Fonihi A Hyɛmi.”
Nihi fuu kplɛɛ yemi kɛ buami nɛ Mawu kɛ ha mɛ ɔ nɔ. Anɛ a ná he se lo? Mo kadi nɔ́ nɛ Baiblo ɔ de kɛ kɔ nihi nɛ a kpa je mi bami yaya ní peepee komɛ ɔ a he. Baiblo ɔ de ke: “A du nyɛ he, nɛ a kpale tsukɔ nyɛ he, nɛ a wo nyɛ nguɔ ngɛ Nyɔmtsɛ Yesu Kristo biɛ ɔ, kɛ wa Mawu ɔ mumi ɔ mi.” (1 Korintobi 6:11) Jamɛatsɛmɛ ɔmɛ hu ma nyɛ maa tu munyu nɛ nyɛɛ se nɛ ɔ nɛ Yesaya tu ɔ: ‘Yehowa Mawu ɔ ji nɔ nɛ haa mi he wami kɛ nyɛmi.’—Yesaya 12:2.
Susan ji nɔ ko nɛ ajuama bɔmi he fonihi a hyɛmi tlɔ e he, se e nyɛ nɛ e kpa. E de ke: “Ke o suɔ nɛ o kpa su nɛ ɔ, Yehowa pɛ ji nɔ nɛ ma nyɛ maa ye bua mo. Ke o sɔle kɛ bi yemi kɛ buami kɛ blɔ tsɔɔmi kɛ je Yehowa ngɔ ɔ, o ma nyɛ ma ná si dami kpakpa ngɛ e hɛ mi. E be mo kuae.”
^ kk. 3 “Ajuama bɔmi he níhi” ji níhi nɛ a pee nɛ nihi hyɛɔ, aloo a kaneɔ, aloo a buɔ tue konɛ e tle a bɔmi nami akɔnɔ si. Fonihi, kɛ níhi nɛ a ngma ngɛ womihi a mi, kɛ lahi loo munyuhi nɛ a buɔ tue hu ma nyɛ maa piɛɛ he.
^ kk. 8 A tsake biɛ ɔmɛ ngɛ munyu nɛ ɔ mi.
^ kk. 25 Baiblo ɔ ha nɛ wa na kaa Mawu biɛ ji Yehowa.